本司散下其禮，所司隨職供辦。舉哀前三刻，尚寢於后別殿東壁下設薦，為舉哀位，西向。為祖父母則北壁下，南向。前二刻，內謁者監於別殿前幔下，設六宮哭位，重行，北向西上。其六宮並集列於閤外次。司贊一人升立於殿上東楹之南，掌贊二人立於階下，俱西面。前一刻，尚儀版奏：「外辦。」至時引后出，升殿，侍衛如常。內侍版奏訃，尚儀傳奏，稱「某官若某夫人。以某月日辰薨」。后啼若哭，父母啼，祖父母哭。六宮從哭，盡一哀。后問故，又哭，盡哀。乃變素服，六宮皆素服，哭不絕聲，又盡哀。司賓引其六宮入，各就班位。司贊稱拜，掌贊承傳，凡司贊有詞，掌贊皆承傳。六宮在位者皆再拜；司贊稱哭，六宮在位者皆哭；十五舉聲，司贊稱止，六宮在位者皆止；司贊稱拜，六宮在位者皆再拜；司贊稱下，司賓引六宮退。尚儀跪奏：「請哭止。」后止，從臨者皆止。后退舍別次，六宮以下侍衛如初。於閤哭臨如常禮。
其日晡臨，晡前二刻奏嚴，六宮赴集，一刻奏辦，至時引后就哭位，餘各如常。尚儀跪奏：「請哭。」后哭，六宮從臨者皆哭。十五舉聲，司贊稱：「哭止。」六宮在位者皆止。無復拜禮，其他贊引如初。自後奔赴如別禮。
若有疾故，未及奔喪，則自後朝晡赴集奏引即位哭及於閤臨皆如初，以至成服而後奔喪。后為父母之舉哀也，其有在宮公主，為外祖父母小功。亦服素服，引升即位於戶內之東，北面，與后俱哭臨，於六宮等退也，贊止引退。其有曾祖高祖父母薨，舉哀與為祖父母同。為外祖父母儀同，其異者，於別宮次，其日晡後臨，凡三朝臨而止。為諸王妃主與外祖父母同，其本服大功者，其日晡哭而止；其本服小功下者，一舉哀而止。為內命婦、宗戚等並與為諸王妃主同，其九嬪以下一舉哀而止。